Horacio Cartes

Horacio Manuel Cartes Jara (født 5. juli 1956 i Asunción) er en paraguayansk forretningsmann og politiker for Coloradopartiet. Han vant presidentvalget i 2013 og ble innsatt som Paraguays president 15. august samme år.«EEUU felicita a Cartes, presidente electo de Paraguay» , La Nación, 22. april 2013. Han var president til 2018.

Cartes er forretningsmann. Virksomheten hans har drevet med dyrking av tobakk og soyabønner, produksjon av sigaretter og leskedrikker, samt bank- og finansvirksomhet.«Horacio Cartes, o multimilionário candidato à presidência do Paraguai», Terra, 18. april 2013. Han regnes som en av Paraguays rikeste menn.«Rich political novice the favorite to win Paraguayan presidency», Reuters, 21. april 2013. Cartes har også vært president i fotballklubben Club Libertad siden 2001.

Lenge var Cartes ikke engasjert i politikk, men ble i 2009 medlem i Coloradopartiet. Ved presidentvalget i 2013 stilte han mot Efraín Alegre fra Partido Liberal Radical Auténtico.«Paraguay holds key presidential election», BBC News, 21. april 2013. De to kandidatene la i valgkampen vekt på å bringe Paraguay tilbake til den regionale organisasjonen Mercosur, som landet ble utestengt fra etter at president Fernando Lugo i 2012 ble avsatt i en riksrettssak. Andre viktige saker, som begge kandidatene stilte seg bak, var jordreform, utbygging av flyplasser og landeveger, samt effektivisering av statsselskaper og offentlig sektor. Cartes' kommentar om at homoseksuelle er å sammenligne med aper, og at han ville skyte seg i testiklene hvis hans barn inngikk likekjønnet ekteskap, vakte oppmerksomhet.«Candidate Disparages Gays in Paraguay, Stirring Dispute», New York Times, 16. april 2013. Cartes vant valget med 45,91 % av stemmene, mot Alegres 36,84 %.«Horacio Cartes wins Paraguay presidential election», BBC News, 22. april 2013.

 Referanser 

Kategori:Paraguays presidenter
Kategori:Fødsler i 1956
Kategori:Personer fra Asunción